Einar Øgrey Brandsdal

Einar Øgrey Brandsdal (født 4. desember 1975 i Kristiansand) er en norsk gründer og forretningsmann. Han eier Brandsdal Group som har spesialisert seg innenfor blant annet netthandel og kosmetikk, og grunnla netthandelen.no og BliVakker.no i 2007.


== Næringsliv ==
Brandsdal startet Euronor i 1997. I 1999 etablerte han netthandelen.no sammen med Jahn-Fredrik Reme, og selskapet inngikk samarbeid med nettauksjonen QXL. Selskapets omsetning økte, men det gjorde også provisjonene til QXL og samarbeidet ble snart avsluttet. Mindre trafikk og uenighet om strategi førte til at det gikk dårlig, og Brandsdal lånte penger av sin bestefar for å kjøpe ut de andre aksjonærene. Fra 2003 begynte omsetningen å vokse, og i 2018 eide Bransdal Group Netthandelen, BliVakker og Cocopanda. I 2020 var omsetningen 1,3 mrd.


== Engasjement og kontrovers ==
Einar Øgrey Brandsdal har engasjert seg i forskjellige politiske saker, og støttet flere politiske partier, herunder Krf, Høyre og Tverrpolitisk Folkeliste. Han har markert seg som tilhenger av kutt i formuesskatt og sykelønn, men også for at de som har mest, skal skatte mest og at andre skatter kan erstatte formuesskatten for å skape balanse i statsbudsjettet. Brandsdal er tvillingpappa og har uttalt seg kritisk til fosterreduksjon. Han har oppgitt at den kristne troen er en stor del av hans liv, og i 2007 foreslo han å bygge en 50 meter høy Jesus-statue, lignende den i Rio de Janeiro.I 2010 la en av hans ansatte en lapp i Frelsesarmeens julegryte om at han ville gi en halv million kroner. Gaven ble kjent fordi Frelsesarmeen ikke trodde det var sant. I 2012 deltok han i TV-Norges "Den hemmelige millionæren" der han arbeidet som frivillig hos Frelsesarmeen i Trondheim før han avslørte sin identitet.Musiker og forfatter Cornelius Jakhelln skrev i 2012 at han ble mobbet på ungdomsskolen. Brandsdal stilte etter det opp sammen med Jakhelln som en slags representant for mobberne, for slik å bidra til å skape forsoning.I 2018 la Brandsdal inn bud på 50 millioner kroner for å kjøpe havnetomta som Sørlandets Kunstmuseum (SKMU) for slik å stoppe kunst-siloen der Nicolai Tangens kunstsamling skal stilles ut. Brandsdal har markert seg som motstander av prosjektet som i 2018 var anslått til 520 millioner (i 2021 til 710 millioner), og tilbød seg å gi tomta gratis til SKMU dersom dersom Nicolai Tangen gav bort kunstsamlingen sin til SKMU eller Kristiansand kommune. Samlingen eies per 2019 av Ako kunststiftelse, og SKMU har disposisjonsrett til en av to samlinger som Ako kunststiftelse skal importere til Norge. Brandsdal har hevdet kunstsiloprosjektet er pengesløseri i en kommune med mange fattige barn.I 2019, kort tid etter kommunevalget, ble Brandsdals firmaer gjenstand for oppfordring til boikott fra Ulrikke Falch og enkelte norske influensere fordi de var uenige i hans syn på tvillingabort og hans rolle under lokalvalget.


==== Sørlandsnyhetene ====
Brandsdal var grunnlegger og administrator av Facebook-gruppen Sørlandsnyhetene, som i hovedsak har kritisert prosessene rundt opprettelsen av Sørlandets Kunstmuseum sin Kunstsilo i Kristiansand. Ifølge gruppen selv er deres formål å «levere nyheter av høy kvalitet og kritisk art til Sørlandet», men Sørlandsnyhetene har fått mye kritikk for å spre desinformasjon, personangrep og for å polarisere den politiske debatten i Kristiansand.Etter valget i 2019 hevdet enkelte at Sørlandsnyhetene ble laget for å påvirke velgerne gjennom systematiske kampanjer mot Kunstsiloen, som et ledd i en plan for å få en del av nettverket rundt Sørlandsnyhetene valgt inn i bystyret. Brandsdal trakk seg ut av Sørlandsnyhetene like før valget i 2019. Steinar J. Olsen vurderte i oktober 2019 å gå til massesøksmål mot Sørlandsnyhetene, men gjorde det ikke.
I januar 2020 bad politikerne Steinar J. Olsen, John G. Bernander, Arvid Grundekjøn, Cecilie Nissen, Melissa Lesmana og Harald Furre Partilovnemnda om å granske Bransdals pengestøtte til Sørlandsnyhetene for å finne ut om det var å anse som partistøtte til Demokratene og Tverrpolitisk Folkeliste. Jusprofessor Eivind Smith uttalte at: «Juridisk kan den være interessant blant annet fordi den kan skape behov for å gå opp noen grenser mellom hva som kan regnes som partifinansiering og andre former for økonomisk støtte til politisk aktivitet eller politiske formål.» 
Partilovnemnda uttalte i april 2020 at Brandsdal ikke hadde brutt noen regler og at «engasjement til fordel for eller imot bestemte saker, institusjoner eller personer, eller som alternativ til f.eks. stedets avis, kan ikke i seg selv regnes som støtte til partier med et program med tilsvarende innhold. Dette gjelder både når engasjementet kanaliseres gjennom sosiale medier og når det skjer på annet, mer tradisjonelt vis.» Partilovnemnda uttalte at kun detaljert innsyn i regnskaper fra Brandsdal Invest og Brandsdal personlig ville gjort det mulig å slå fast et eventuelt omfang av eventuell partifinansiering, men at: «nemnda ikke ser noe behov for å foreta slike videre undersøkelser i en sak som etter alt å dømme forstås best i lys av et til dels betent lokalpolitisk klima.» 


== Referanser ==